Torsten Schack Pedersen (V), 2010-11-23:
Tak for det.
Ja, jeg kunne godt se, at der på et tidspunkt var sket en forbytning.
Hr. Michael Aastrup Jensen har it-området for Venstre, og jeg har fornøjelsen af at være teleordfører, og derfor er det jo mig, der skal gennemgå det lovforslag, som videnskabsministeren har fremsat.
Det er ligesom tidligere på aftenen et relativt stort lovforslag på over 100 sider, men til trods for størrelsen er de materielle ændringer i forslaget ikke så store, som man umiddelbart skulle tro.
For der er tale om en samlet revision af hele teleloven.
Den gældende lov stammer tilbage fra år 2000, men vi har faktisk ændret den ikke mindre end 14 gange siden, så det er tiltrængt med en gennemskrivning og opdatering af loven, så alt hænger sammen på en ordentlig måde.
Et effektivt og konkurrencepræget telemarked spiller en stor rolle i et samfund som det danske.
Ikt har ifølge flere undersøgelser bidraget væsentligt til produktivitetsstigningen i Danmark igennem de sidste mange år, og alle ved jo, at produktivitetsudviklingen skal op i et endnu højere gear i Danmark, for at man kan sikre en højere vækst og dermed forudsætningen for et velfungerende velfærdssamfund.
Så derfor skal vi sørge for, at lovgivningen også på teleområdet kan fremme en bedre produktivitet.
Det er selvfølgelig også vigtigt for alle danske telekunder, for udviklingen på telemarkedet er hastig, den er innovativ og præget af stærk konkurrence på de fleste områder – på de fleste.
Og der, hvor konkurrencen halter, skal vi være klar til at gribe ind.
Af konkrete ændringer i lovforslaget er det centrale, at de redskaber, som IT- og Telestyrelsen kan tage i anvendelse over for et selskab med en stærk markedsposition, fremover i højere grad skal fastsættes i styrelsens afgørelse på baggrund af en konkret vurdering og ikke i selve lovgivningen.
Det bunder bl.a. i EU-regulering på området.
Det øger fleksibiliteten, således at de forpligtelser, et selskab kan blive pålagt, kan blive tilpasset den helt konkrete problemstilling.
Derudover indeholder forslaget fra videnskabsministeren implementeringen af direktivpakken på teleområdet fra slutningen af sidste år.
Endelig rummer forslaget også en mulighed for, at IT- og Telestyrelsen kan komme med regler om netneutralitet, hvis der måtte opstå konkrete problemer og udfordringer, som branchen ikke selv kan løse.
I Venstre er vi ikke varme tilhængere af en central regulering af netneutralitet.
Vi mener, at branchen burde kunne løse opgaven, men omvendt vil vi heller ikke forholde os passivt, hvis der måtte opstå problemer med netneutralitet.
Så må vi konkret vurdere, hvilke tiltag det er, der skal til.
Det vil vi ikke lægge os fast på nu, men værktøjskassen udvides altså med forslaget, således at hvis problemet opstår, må vi til den tid overveje, hvilke værktøjer der passer bedst.
Gennemskrivningen og opdateringen af teleloven har været en længere proces.
Der har været en tæt dialog med branchen i forbindelse med høringsprocessen, og jeg vil gerne kvittere for, at ministeren har taget initiativ til en grundig drøftelse med branchen under hele forløbet.
Det betyder selvfølgelig også, at der er rejst en lang række spørgsmål og emner, som er blevet drøftet, men som ikke har givet anledning til lovændringer på nuværende tidspunkt.
Men så er vi alle bekendt med de ønsker og forskelle, der er på området.
I Venstre bakker vi naturligvis op om forslaget fra videnskabsministeren, men det er også velkendt, at vi i en bred forligskreds naturligvis har forskellige ønsker til den fremtidige regulering og de fremtidige vilkår for telebranchen i Danmark.
Men vi finder, at vi gennem en god og ordentlig proces i forligskredsen har fundet en god løsning med det her forslag, som løser de udfordringer, vi står over for lige nu og her, sikrer en ordentlig gennemskrivning af teleloven og implementerer EU-direktivet, og det støtter vi naturligvis fra Venstres side.